
                                                                                                                      24 Μαρτίου 2014
ΔΕΛΤΙΟ ΤΥΠΟΥ : Θερινό Σχολείο για την Αρχαία Μακεδονία από το Διεθνές Πανεπιστήμιο της Ελλάδος – Ξεκίνησαν οι εγγραφές

Ξεκίνησαν οι εγγραφές για το Διεθνές Θερινό Σχολείο για την Αρχαία Μακεδονία (Summer School on Ancient Macedonia), που διοργανώνει η Σχολή Ανθρωπιστικών Επιστημών του Διεθνούς Πανεπιστημίου της Ελλάδος στις εγκαταστάσεις του Πανεπιστημίου στη Θέρμη της Θεσσαλονίκης, από τις 30 Ιουνίου μέχρι τις 11 Ιουλίου 2014. 

Το Θερινό Σχολείο, το πρώτο που γίνεται με το θέμα αυτό, στοχεύει να αναδείξει σημαντικές πτυχές της ιστορικής πορείας των Μακεδόνων από την αρχαϊκή μέχρι το τέλος της ελληνιστικής εποχής, με ένα σύνολο είκοσι μαθημάτων-διαλέξεων, που θα γίνουν στην αγγλική γλώσσα, με βασικούς άξονες την μελέτη των πηγών, την αρχαιολογική έρευνα, αλλά και την ιδιαίτερης σημασίας μελέτη της μακεδονικής διαλέκτου.

Απευθύνεται σε έναν ευρύ κύκλο, φοιτητών (προπτυχιακών ή μεταπτυχιακών), πτυχιούχων, ερευνητών ή εργαζομένων, με ενδιαφέρον στην αρχαιολογία, την αρχαία ιστορία, τη φιλολογία/γλωσσολογία και γενικά τις ανθρωπιστικές επιστήμες, με έμφαση στη Μακεδονία. Θα διδάξουν εξέχοντες ερευνητές από την Ελλάδα και το εξωτερικό, οι οποίοι έχουν ειδικευθεί στη μελέτη της αρχαίας Μακεδονίας ή στην αρχαιολογική έρευνα στον χώρο αυτό.

Οι φοιτητές θα έχουν τη δυνατότητα, εάν το επιθυμούν, να συνεχίσουν με μία τρίτη εβδομάδα (14-18 Ιουλίου) άσκησης σε αρχαιολογικό χώρο της Μακεδονίας, ενώ θα λάβουν πέντε πιστωτικές μονάδες (ECTS) εφόσον παραδώσουν γραπτή εργασία μετά το τέλος των μαθημάτων. Το Θερινό Σχολείο θα λειτουργήσει και ως προάγγελος του Προγράμματος Μεταπτυχιακών Σπουδών για την Ιστορία και της Αρχαιολογία της Αρχαίας Μακεδονίας (MA in the History and Archaeology of Ancient Macedonia), που ετοιμάζεται από τη Σχολή Ανθρωπιστικών Επιστημών.

Πληροφορίες και εγγραφές:

τηλ. 2310807529

e-mail: k.karaiskou@ihu.edu.gr
http://www.ihu.edu.gr/index.php/events/item/402-1st-summer-school-on-ancient-macedonia-30-6-11-7-2014.html 

Ταυτότητα Διεθνούς Πανεπιστημίου της Ελλάδος

Tο Διεθνές Πανεπιστήμιο της Ελλάδος (www.ihu.edu.gr) ιδρύθηκε το 2005 (Νόμος 3391) και αποτελεί το πρώτο δημόσιο Ελληνικό Πανεπιστήμιο, που προσφέρει προγράμματα σπουδών αποκλειστικά στην Αγγλική γλώσσα. Στο Διεθνές Πανεπιστήμιο λειτουργούν τρεις Σχολές: η Σχολή Οικονομίας, Διοίκησης και Νομικών Επιστημών που προσφέρει τα εξής μεταπτυχιακά προγράμματα σπουδών: Executive MBA, MSc in Management, MSc in Banking & Finance, MSc in Sustainable Development, MSc in Strategic Product Design, LLM in Transnational and European Commercial Law and Alternative Dispute Resolution, η Σχολή Ανθρωπιστικών Επιστημών που προσφέρει τα μεταπτυχιακά προγράμματα σπουδών: MA in Black Sea Cultural Studies, MA in Art, Law and Economy και η Σχολή Επιστημών Τεχνολογίας που προσφέρει δύο μεταπτυχιακά προγράμματα σπουδών: MSc in Information and Communication Technology Systems, MSc in Energy Systems.


